เงินบาทปิดแข็งค่าทะลุ 32.30บาท
ธนาคารกรุงศรีอยุธยา รายงาน เงินบาทปิดช่วงเย็นแข็งค่าทะลุ 32.30 มาที่ 32.29/31 เงินตปท.ยังไหลเข้า
18 มี.ค. 2553

ธนาคารกรุงศรีอยุธยา รายงาน เงินบาทปิดช่วงเย็นแข็งค่าทะลุ 32.30 มาที่ 32.29/31 เงินตปท.ยังไหลเข้า
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้อยู่ที่ระดับ 32.29/31 บาท/ดอลลาร์ แข็งค่าขึ้นเล็กน้อยจากช่วงเช้าที่เปิดตลาดที่ระดับ 32.31/32 บาท/ดอลลาร์
"วันนี้เงินบาทหลุด 32.30 ไปแล้ว ระหว่างวันทำ low สุดที่ 32.28 แต่ก็ครู่เดียวแล้วก็ปรับอ่อนค่าลงเล็กน้อย น่าจะมาจาก Flow ในตลาดหุ้น วันนี้ตลาดหุ้นลบ อาจจะมีคนซื้อดอลลาร์กลับคืนเพื่อทำกำไร"นักบริหารเงิน ระบุ
อย่างไรก็ตาม แนวโน้มเงินบาทยังมีโอกาสแข็งค่าต่อ แต่จะค่อยๆ ชะลอตัวลง เนื่องจากเงินบาทปรับตัวแข็งค่าขึ้นมากแล้วตลอดช่วงที่ผ่านมา ขณะที่ตลาดหุ้นปรับตัวเพิ่มขึ้นมากเช่นกัน ซึ่งอาจจะมีการขายหุ้นเพื่อทำกำไรแล้วซื้อดอลลาร์กลับคืน แต่โดยรวมแล้วในระยะยาวเงินบาทยังมีโอกาสแข็งค่าต่อเนื่อง
ส่วนสกุลเงินต่างประเทศช่วงปิดตลาดเย็นนี้ เงินเยนอยู่ที่ระดับ 90.09/11 เยน/ดอลลาร์ ส่วนเงินยูโรอยู่ที่ระดับ 1.3682/3687 ดอลลาร์/ยูโร
นักบริหารเงิน คาดว่า พรุ่งนี้เงินบาทจะแกว่งตัวในกรอบแคบที่ 32.25-32.40 บาท/ดอลลาร์ ทั้งนี้ มองว่านักลงทุนเริ่มเปลี่ยนไปให้ความสำคัญกับปัจจัยอื่นแทน หลังจากที่ปัจจัยการเมืองในประเทศ โดยเฉพาะการชุมนุมของกลุ่มเสื้อแดงไม่มีความรุนแรง โดยให้น้ำหนักไปที่เงินทุนไหลเข้ามากกว่า